Muňko, Dušan, poslanec NR SR (2022-05-03):
Vážený pán podpredseda, vážená kolegyňa, vážení kolegovia, po preštudovaní žiadosti o vydanie poslanca na trestné stíhanie sa nemôžem zbaviť presvedčenia, že zo strany orgánov činných v trestnom konaní a zo strany prokuratúry a celej justičnej mašinérie je poľutovaniahodná záležitosť, ktorá prekračuje hranice politickej, morálnej, ale najmä odbornej a trestnoprávnej roviny. Je pre mňa nepochopiteľné, že prokurátor žiada udelenie súhlasu na trestné stíhanie bez toho, aby podložil konkrétnymi dôkazmi. Pretože v tej 107-stranovej časti uznesenia nič podobné, nič konkrétne nie je. Pretože jednoducho v tomto prípade nie sú žiadne konkrétne veci a možno človeka v našom právnom systéme obviniť a vziať do väzby na základe takých konšpirácií, ako nám prokurátor predviedol v tejto žiadosti, tak si myslím, že náš právny systém nie je v poriadku. Celá záležitosť už na prvý pohľad pôsobí ako konšpirácia súčasnej koalície, ktorá od svojho vstupu do parlamentu hodila za hlavu akúkoľvek politickú kultúru. Od nástupu súčasnej koalície zaznamenal inštitút kajúcnika nevídané rozmery. Všetci vieme, že v podstate ide o obchodovanie so spravodlivosťou. Za udávanie títo sú ľudia prepustení z väzby, dostanú podmienečné tresty a v podstate si žijú ďalej normálnym životom. Dokázalo to už viacero káuz, v ktorých boli obvinení štátni funkcionári z éry našej koalície, ale inštitút kajúcnika má vážny problém. Je ním fakt, že právoplatne odsúdený zatiaľ nebol ani jeden. Samozrejme, ak nerátam spomínaných kajúcnikov, ktorých vo viac ako rok trvajúcej väzbe zlomili a povedali všetko, čo bolo potrebné. Táto vládna koalícia dotiahla inštitút kajúcnikov takmer k dokonalosti tým, že na Slovensku vznikol takpovediac univerzálny kajúcnik, inými slovami použiteľný pre všetky kauzy. Len ma udivuje to, že takíto ľudia sú pre prokurátorov dôveryhodní. Neviem si vôbec vysvetliť, že títo traja či štyria kajúcnici obviňujú 86 ľudí, ktorých proste, jednoducho ani si nemôžu pamätať jednotlivé skutky. Pýtam sa potom, kde berie prokurátor v tomto prípade istotu, že univerzálni kajúcnici, nemusím ich menovať, vieme, o kom hovoríme, hovoria pravdu, najmä keď chýbajú dôkazy, ktoré sú na obvinenia potrebné v každej, aj v druhotnej detektívke, lenže toto, čas, čo tu prežívame, je horší ako druhotriedna detektívka. Keď hovoríme o kajúcnikoch, z ktorých si táto koalícia urobila nástroj politického boja, treba sa zmieniť aj o väzbe. Je to inštitút, ktorý sa výraznou mierou podieľal na zrode kajúcnikov. To, že väzba je neprimerane využívaná na nátlak na obvinených, nepriamo potvrdila táto koalícia tým, že minulý rok ju skrátila z dvoch rokov na maximálne päť mesiacov, stalo sa však po tom, čo obhajcovia väzobne stíhaných osôb preukázali, že orgány činné v trestnom konaní pol roka alebo aj viac nerobili žiadne úkony a zabezpečenie dôkazov, pritom obvinený bol stále za mrežami. V podstate sa väzba využívala na politický nátlak. Keď sa teraz vrátim k celej tejto pochybnej mašinérii, náš predseda Robert Fico definoval veľmi presne, ako funguje, ak dovolíte, citujem „postupné poskytujúce svedectvá, ktoré sú postavené na vode, keďže sú motivované, alebo si vymýšľali, a aby neboli potrestaní“. Keď si uvedomíme do dôsledkov, o čom hovoríme, tak ide o hmatateľnými dôkazmi nepodložené svedectvo ľudí, ktorí páchali trestnú činnosť a k tomu sa aj priznali. Ich pochybné slovo stojí proti bezúhonnému človeku a zaujímavé je aj to, že prokurátor týmto ľuďom bezvýhradne verí, nehnevajte sa, ale mne to pripomína 50. roky, vykonštruované procesy, na ktoré som ja pomerne veľmi citlivý, lebo môj starý otec ako kulak bol väznený jeden a pol roka, ja som mal osem rokov, keď ho prišli zaistiť. Kajúcnik je vlastne prospechár, alebo keď boli títo ľudia vo funkciách, podľa tejto obžaloby páchali trestnú činnosť. Robili to preto, lebo z toho mali prospech. Postavenie, vysoký plat, ešte aj druhý, tak ako to tvrdí obžaloba. Keď boli obvinení a uväznení, priznali sa ku všetkému, ešte aj potrebné veci popridávali. Opäť len preto, aby z toho mali prospech, aby sa vyhli väzeniu. Ak týmto prospechárom máme veriť, na základe svedectiev máme poslať do väzby bezúhonného človeka, poslanca Národnej rady a bývalého dlhoročného predsedu vlády, to nie je dôveryhodné, to je nezmysel. Zaujala ma aj časť obvinenia, kde prokurátor hovorí o tom, že slovom dvom kajúcnikom tohto prípadu, citujem: „odložili obvinenia“. V podstate nám pán prokurátor hovorí, že týchto svedkov kajúcnikov majú v hrsti podľa toho, ako sa budú správať alebo ako poslúžia v danej veci naložených s obvineniami. Buď sa znovu vytiahnu, alebo sa zabudne. Keď sa pozrieme na jednotlivé body, ktoré sú Robertovi Ficovi a Robertovi Kaliňákovi kladené za vinu, tak hneď prvý bod vyvolal úsmev. Podľa neho sa predseda vlády dopustil založenia a zosnovania zločineckej skupiny tým, že do funkcií na rôznych riadeniach boli menovaní ľudia, voči ktorým mala vládna koalícia dôveru. To naozaj nemôžem vynechať citát zo žiadosti prokurátorov o väzbu pre poslanca Roberta Fica. Citujem: „že na vysoké štátne funkcie z pozície politickej moci a vopred pripraveným, dohodnutým naplánovaným spôsobom dosadili ako verejných funkcionárov nimi vybraté im lojálne osoby“. Pýtam sa, čo toto je? Podľa tohto obvinenia vlastne založila zločineckú skupinu každá víťazná strana vo voľbách, keď do funkcií vymenuje svojich ľudí. V tejto súvislosti treba poukázať na menovanie prednostov okresných úradov súčasnou koalíciou. Myslím si, že netreba však pripomínať, ako boli vyberaní ľudia na tieto významné posty po známosti, bez kvalifikácie a najmä bez výberového konania. Práve vo výberovom konaní o odbornosti táto koalícia hovorila, že bude základným princípom pri výbere na akékoľvek funkcie a čo z toho sľubu zostalo? Keď sa pozrieme na, konkrétne na veci. Výber policajného prezidenta, výber jednotlivých prednostov a nebudem menovať ďalšie funkcie, ktoré ste obsadzovali. Okrem toho sa nemôžem stotožniť ani so slovníkom prokurátora, ktorý v celej žiadosti používa. V tomto prípade mám na mysli slová pri obsadzovaní funkcií, ktoré keď použil spojenie, citujem: „vopred pripravených, dohodnutých a naplánovaných spôsobom“. Nehnevajte sa na mňa, ale naozaj pripadá mi zaujaté, aby prokurátor už dopredu chcel navodiť atmosféru trestného činu. Možno sa táto formulácia používa aj v prípade plánovaných vrážd, tu sa mi naozaj zdá prehnané, aby prokurátor robil nadprácu. A tu dnes každý urobí si názor sám. Každého čitateľa pobaví i konštatovanie prokurátora, že cieľom obvineného Fica a Kaliňáka bolo utajenie tejto, podľa neho zločineckej skupiny. Ako keby premiér a minister vnútra tajili, koho vymenovali do funkcií. Ako keby menovali do funkcií tým, že ich úlohou, úlohou je spáchať trestnú činnosť. Čo sa týka druhého bodu o obvineniach vzťahu k Matovičovi, opäť je založená na výpovediach kajúcnikov, čiže bez priamych dôkazov. To, že expremiér Fico uvádzal konkrétne sumy, o ktoré mal Matovič okradnúť štát a prispievať, nedokazuje to, že Robertovi Ficovi kladieme vinu. Podľa tejto logiky by sme museli posúvať žiadosť na vydanie na trestné stíhanie v prípade Matoviča mnohých súčasných koaličných politikov. Veď je všeobecne známe, že tvrdia, ako za vlády SMER-u ročne, teraz už použijem slová, ukradli dve miliardy. Okrem toho, že hlúposť a nič sa nepreukázala, pýtam sa, odkiaľ majú tieto údaje, z akých inštitúcií, od ktorých osôb s nimi spriaznenými, od ktorých informačných systémov? Nemal by si na tieto tvrdenia takisto posvietiť prokurátor? Teraz sa vám iste nepáči, čo hovorím, ale je ten istý princíp, ktorý používa prokurátor v prípade obvinenia Roberta Fica. Ak by sme tento princíp zovšeobecnili, tak by sme mali trestne stíhať každého, ktorý politik a ktorý použije v podobných prípadoch konkrétne údaje. Pýtam sa, ako môže Matovič a celá vládna koalícia tvrdiť bývalej na vláde a najmä o našej strane, že je mafia a zavádzať tým verejnú mienku? To nie je trestné, keď nám do súvisu s týmto obvinením tak, že zrejme zo strany vládnej koalície ide o politickú objednávku, ktorej cieľom je nám dať nálepku mafie. Čo potom mám si myslieť pri odvolávaní pána ministra vnútra a výborných vyšetrovateľov, ktorí navádzali, prakticky minister najprv rokoval so špeciálnym prokurátorom a potom sa dohadovali, jak zlikvidujú vyšetrovateľku z inšpekcie proste, že jej dokonca podpália auto. Dnes tu posudzujeme, či má byť poslanec Národnej rady vydaný na trestné stíhanie. Dôkazy nám predložené neboli. Ide len o slová trestne stíhaných osôb, ktoré chcú výmenou za svedectvo znížiť svoj trest, prípadne sa oslobodiť. Už tento princíp sám o sebe nie je dôveryhodný a nie je dostatočným dôvodom na vydanie súhlasu s trestným stíhaním poslanca. V žiadosti viackrát uvedené, citujem: „vysoká miera dôveryhodnosti vypočutých osôb“. Dôkazy? Nenahrádza. Pripomínam, že tu nejde o preukázaný trestný čin Roberta Fica. Nenafúkal za volantom, nebol pristihnutý pri trestnom čine, teda nenastal dôvod, ktorý by mohol viesť k jeho vydaniu. Máme tu iba konšpirácie, silný politický motív koalície. Ja iba zacitujem dve reakcie koaličných politikov na obvinenie Roberta Fica. Matovič povedal: „Toto sme ľuďom sľúbili.“ Robert Mikulec, citujem: „A verím, že orgány urobia, čo je potrebné.“ To ozaj nepotrebuje komentár. Toto dokazuje politickú objednávku na obvinenie lídra SMER-u. Takže naozaj nevidím reálny dôvod na to, aby plénum parlamentu dalo súhlas na stíhanie Roberta Fica. Aby verejnosť pochopila podstatu problému, treba sa pozrieť na politické dôvody tejto snahy zlikvidovať opozičného lídra. Prvý dôvod je ten, že tejto koalícii po dvoch rokoch vládnutia klesli preferencie do takej miery, že by už nemohli v novom zložení vládnuť. Ľudia im nedôverujú. V plnej nahote sa ukázala nepripravenosť na to, aby viedli štát. Táto počiatočná nepripravenosť sa po niekoľkých mesiacoch vládnutia premenila na absolútnu neschopnosť, neschopnosť reagovať na aktuálne problémy. Najskôr čo sa týka pandémie, teraz nemyslím len na medicínsky pohľad na vec, ale najmä neschopnosť pomôcť ekonomike, podnikateľom a občanom. Druhý dôvod je ten, že vláda nevie reagovať na aktuálnu ekonomickú krízu. Rast cien, pokles životnej úrovne, najzraniteľnejšie skupiny obyvateľstva, najmä dôchodcov. Všetky vlády okolitých krajín prijali desiatky opatrení, najmä finančného charakteru na pomoc firmám, podnikateľom, občanom, či už ide o zníženie DPH, vedenie cenových stropov, priame dotácie domácnostiam, zníženie daní a podobne. Len naša vláda stále čaká, stále akože sa rozhoduje a vlastne nevie, čo má robiť. Dokonca veci zašli až tak ďaleko, že aj prezidentka pani Čaputová, ktorá je inak k tejto koalícii zhovievavá, prišla s kritikou nečinnosti vlády. To, že kabinet pána Hegera nevie, ako má v prospech obyvateľov intervenovať, dokázal balíčkom opatrení, ktorý prijali pred niekoľkými dňami. Za všetko hovorí fakt, že všetci ekonómovia to označili za bezzubý. Možno sa vám zdá, že som odbočil od témy. Vláda, aby zastavila pád svojich preferencií a rastúcu nedôveryhodnosť, potrebuje nejakú senzáciu, uväznenie opozičného lídra a dlhoročného premiéra takou senzáciou veľkého kalibru je. Tretím dôvodom je to, že koalícia potrebuje prekryť svoju neschopnosť plniť svoje predvolebné sľuby. Uvediem niekoľko príkladov. Matovič pred voľbami hovoril o tom, že nemôžu ľudia strašiť, že obedy za deti zadarmo skončia. Realita je tá istá, že skončili. Predvolebný sľub druhý, nesiahneme na dôchodky, realita: 13. dôchodok bol zrušený. Predvolebný sľub tretí, nezrušíme vlaky zadarmo, realita: zadarmo vlaky skočili. Predvolebný sľub, profesionalizácia štátnej správy, realita: dosadenie straníckych amatérov za prednostov okresných úradov, zmena zákona o štátnej službe, kde môžu každého vyhodiť bez udania dôvodov. Predvolebný sľub päť, odrezať políciu od politiky, realita: policajného prezidenta si priamo vyberal minister vnútra. Predvolebný sľub šesť, zavedieme hmotnú zodpovednosť verejných činiteľov, realita: nič sa neprijalo. Predvolebný sľub sedem, aby onkologickí pacienti boli operovaní do dvoch týždňov, realita: minister financií odmietol vyčleniť peniaze na onkologických pacientov. Všetky tieto veci sľúbil splniť v prvom tejto vlády, takže nech každý urobí úsudok sám. Vyššie spomenutých v troch bodoch treba hľadať dôvod obvinenia Roberta Fica. Opakujem, po jeho preštudovaní je každému jasné, že ide o politickú objednávku, že tieto obvinenia sú vyfabulované a nepravdivé. Nakoniec svedčí to aj fakt, že Robert Fico žiadal vyšetrovateľa aby mu obvinenie vysvetlil. Nedostal žiadne vysvetlenie. Treba viac dodať? Treba ešte doplniť, že bratislavská NAKA odmietla tento prípad vyšetrovať. Preto boli poverení, čo je, zo zákona je možné na východe. Ďakujem za pozornosť.